Vi kender den fra nytårsaften og festlige begivenheder. Champagnen. Men hvor de fleste af os måske lader sablen ligge, når flasken skal åbnes, så er der dem, der er rigtig gode til det. På Mors konkurrerede de i dag i, hvem der er bedst til at sable sådan en champagne, og vi mødte i den anledning dagens klare favorit. Johan Brodersen vandt sidste år DM i at sable champagne, og han gik igen i år efter titlen – og vandt den. - Det er sjovt, og der er show i det. Så derfor gør jeg det. Det er jo ikke noget, som alle restauranter stadig bruger. I gamle dage brugte man det jo rigtigt meget, fortæller Danmarksmesteren. Havde knapt nok trænet Han havde dog ikke trænet vildt med op til dagens konkurrence. - I år har jeg trænet i går aftes. Det er faktisk det eneste, siger han med et grin. Alligevel lykkedes det ham at klare konkurrencen, hvor det blandt andet er vigtigt, at champagnen bliver i flasken, og at glassene bliver hældt ligeligt op. Det hele sker selvfølgelig til tonerne af Champagnegalloppen. Selve vinderen var meget glad. - Jeg var meget nervøs inden, fordi vi var to, der lå meget tæt. Min finale gik ikke så godt, som jeg havde håbet på, så jeg er super glad for at have vundet den igen, siger han begejstret. I aften skal sejren selvfølgelig fejres – med champagne.

Referat:
​Det er ikke hvilken som helst sportsgren, der blev konkurreret i på Mors i dag.